b'\n_START_ARTICLE_\nGuiro\n_START_PARAGRAPH_\nGuiro [gwiro] (esp. g\xc3\xbciro) on yleens\xc3\xa4 paksuhkon putken muotoinen idiofoneihin kuuluva soitin, jossa on kyljess\xc3\xa4 uria. Guiron rapsakka \xc3\xa4\xc3\xa4ni syntyy, kun kapulaa tai guiron soittoon suunniteltua kampaa hangataan uria vasten. Guiro valmistetaan yleens\xc3\xa4 kuivatusta kalebassista, mutta niit\xc3\xa4 tehd\xc3\xa4\xc3\xa4n my\xc3\xb6s muovista ja metallista. Soittimen tyypillinen pituus on noin 25\xe2\x80\x9335 senttimetri\xc3\xa4.\n_START_SECTION_\nHistoria\n_START_PARAGRAPH_\nGuiron kaltaisia soittimia on k\xc3\xa4ytetty muun muassa Puerto Ricossa esikolumbiaanisista ajoista l\xc3\xa4htien. Guiron mainitsi kirjoituksissaan ensimm\xc3\xa4ist\xc3\xa4 kertaa Fray I\xc3\xb1igo Abbad y Lasierra (1745\xe2\x80\x931813) vuonna 1788.\n_START_SECTION_\nGuiron k\xc3\xa4ytt\xc3\xb6 musiikissa\n_START_PARAGRAPH_\nGuiroa k\xc3\xa4ytet\xc3\xa4\xc3\xa4n l\xc3\xa4hinn\xc3\xa4 latinalaisamerikkalaisessa tanssimusiikissa. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s satunnaisesti uudemman klassisen musiikin teoksissa, kuten Igor Stravinskin Kev\xc3\xa4tuhrissa.'